SL Uradni list Evropske unije L 118/8

IZVEDBENI SKLEP KOMISIJE (EU) 2015/744

z dne 8. maja 2015

o odobritvi začasnega ukrepa, ki ga je v zvezi z zahtevami za dodatno pakiranje in označevanje elektronskih cigaret in posodic za njihovo ponovno polnjenje, ki vsebujejo nikotin, v skladu s členom 52 Uredbe (ES) št. 1272/2008 Evropskega parlamenta in Sveta sprejela Nizozemska

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006 (1) in zlasti člena 52 Uredbe,

ob upoštevanju naslednjega:

(1) Nizozemska je 10. marca 2015 v skladu s členom 52(1) Uredbe (ES) št. 1272/2008 Komisijo obvestila o tem, da upravičeno meni, da elektronske cigarete in posodice za njihovo ponovno polnjenje, ki vsebujejo nikotin, zaradi označevanja in pakiranja resno ogrožajo zdravje ljudi, čeprav izpolnjujejo zahteve iz navedene uredbe. Nizozemska je začasni ukrep v zvezi z začasnimi predpisi o elektronskih cigaretah sprejela 24. novembra 2014. Ta ukrep („Odlok“) (2) je bil v Uradnem listu Kraljevine Nizozemske objavljen 28. novembra 2014. Nizozemska je ostale države članice in Evropsko agencijo za kemikalije o Odloku obvestila 12. marca 2015.

(2) V členu 4(1) Odloka je navedeno, da morajo biti elektronske cigarete in posodice za njihovo ponovno polnjenje, ki vsebujejo nikotin, varne za otroke, člen 4(2) pa določa, da morajo biti posodice za ponovno polnjenje opremljene z za otroke varnim zapiralom, čeprav Uredba (ES) št. 1272/2008 tega ne zahteva. V zvezi s tem je treba poudariti, da se za namene Uredbe (ES) št. 1272/2008 elektronske cigarete lahko obravnavajo kot zmes v posodi. S tem, ko se zahteva glede uporabe za otroka varnega zapirala uvaja tako za elektronske cigarete kot tudi za posodice za njihovo polnjenje ne glede na omejitev koncentracije v zmesi, Odlok nalaga dodatne zahteve, ki presegajo tiste iz Uredbe (ES) št. 1272/2008. Čeprav to v skladu z Uredbo (ES) št. 1272/2008 ni obvezno, pa mora v skladu s členom 7(2) Odloka enota embalaže in vsakršna zunanja embalaža vsebovati priporočilo, naj se proizvod hrani zunaj dosega otrok. Odlok zato presega obveznosti v zvezi z označevanjem iz Uredbe (ES) št. 1272/2008. Dodatne zahteve, določene v členu 4(1) in (2) ter členu 7(2) Odloka, bi zato lahko otežile dajanje proizvodov, skladnih z veljavnimi predpisi iz Uredbe (ES) št. 1272/2008, na nizozemski trg.

(3) Nizozemska je navedla utemeljene razloge, zaradi katerih meni, da elektronske cigarete in posodice za njihovo polnjenje, ki vsebujejo nikotin, resno ogrožajo zdravje ljudi. V prvi polovici leta 2013 sta bila dokumentirana samo dva primera zastrupitve, vendar pa se je v drugi polovici to število povečalo, tako da je bilo v letu 2013 skupaj prijavljenih 33, v letu 2014 pa 43 takšnih primerov. V 27 primerih iz leta 2013, med katerimi je bilo tudi 8 otrok, mlajših od štirih let, so bile zmesi zaužite oralno. Ukrepi v zvezi z označevanjem in embalažo iz Odloka so take narave, da lahko preprečijo dostop otrokom do zadevnih zmesi, in so zato ustrezni za zmanjšanje tveganja za zdravje otrok.

(4) Določbe iz Odloka ustrezajo določbam iz člena 20 Direktive 2014/40/EU Evropskega parlamenta in Sveta (3). Države članice morajo zakone in druge predpise, potrebne za uskladitev z navedeno direktivo, sprejeti do 20. maja 2016.

(5) Odlok je začasen ukrep, ki lahko ostane v veljavi, dokler ne stopijo v veljavo ukrepi, ki jih bo Nizozemska sprejela za prenos Direktive 2014/40/EU v svoje nacionalno pravo. Ukrepi iz Odloka bi zato morali biti odobreni do 19. maja 2016.

(6) Zaradi izpolnitve 60-dnevnega roka za sprejetje odločitve Komisije, kot je določen v členu 52(2) Uredbe (ES) št. 1272/2008, bi moral ta sklep začeti veljati na dan objave.

(7) Ukrepi iz tega sklepa so v skladu z mnenjem odbora, ustanovljenega na podlagi člena 133 Uredbe (ES) št. 1907/2006 Evropskega parlamenta in Sveta (4) –

SPREJELA NASLEDNJI SKLEP:

Člen 1

Začasni ukrep iz člena 4(1) in (2) ter člena 7(2) Odloka z dne 24. novembra 2014 v zvezi z začasnimi predpisi o elektronskih cigaretah, o katerih je Nizozemska Komisijo obvestila 10. marca 2015, se odobri do 19. maja 2016.

Člen 2

Ta sklep začne veljati na dan objave v Uradnem listu Evropske unije.

V Bruslju, 8. maja 2015 Za Komisijo Predsednik Jean-Claude JUNCKER

(1) UL L 353, 31.12.2008, str. 1.

(2) Besluit van 24 november 2014, houdende tijdelijke regels met betrekking tot de elektronische sigaret (Tijdelijk warenwetbesluit elektronische sigaret), Staatsblad van het Koninkrijk der Nederlanden, 28. november 2014, št. 456, str. 1.

(3) Direktiva 2014/40/EU Evropskega parlamenta in Sveta z dne 3. aprila 2014 o približevanju zakonov in drugih predpisov držav članic o proizvodnji, predstavitvi in prodaji tobačnih in povezanih izdelkov in razveljavitvi Direktive 2001/37/ES (UL L 127, 29.4.2014, str. 1).

(4) Uredba (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL L 396, 30.12.2006, str. 1).